*****

ΚΑΝΟΝΙΣΜΟΣ (ΕΟΚ) αριθ. 2229/83 ΤΗΣ ΕΠΙΤΡΟΠΗΣ

της 4ης Αυγούστου 1983

για την παράταση της περιόδου αποθεματοποίησης ορισμένων ποσοτήτων ξερών σύκων και σταφίδων που έχουν στην κατοχή τους οι οργανισμοί αποθεματοποίησης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1088/83 (2),

τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεως στην παραγωγή για τις σταφίδες και τα ξερά σύκα (3), όπως τροποποιήθηκε από τον κανονισμό (ΕΟΚ) αριθ. 2674/82 (4), και ιδίως το άρθρο 10 παράγραφος 1 και το άρθρο 14,

Εκτιμώντας:

ότι το άρθρο 10 του κανονισμού (ΕΟΚ) αριθ. 2194/81 προβλέπει τη χορήγηση ενίσχυσης για αποθεματοποίηση στους οργανισμούς αποθεματοποίησης για τις ποσότητες σταφίδων και ξερών σύκων τις οποίες αγόρασαν βάσει των συμβάσεων που προβλέπει ο ίδιος κανονισμός για διάρκεια αποθεματοποίησης που δεν υπερβαίνει το τέλος της περίοδου εμπορίας· ότι, εντούτοις, το ίδιο άρθρο ορίζει ότι μπορεί να επιτραπεί η παράταση αποθεματοποίησης για ορισμένες ποσότητες όταν το απαιτεί η κατάσταση της αγοράς·

ότι ο κανονισμός (ΕΟΚ) αριθ. 2197/82 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 947/83 (6), παρατείνει μέχρι τις 31 Ιουλίου 1983 την περίοδο αποθεματοποίησης για τα ξερά σύκα και τις σταφίδες της περιόδου εμπορίας 1981/82· ότι πρέπει να παραταθεί η περίοδος αποθεματοποίησης μέχρι το τέλος της παρούσας περιόδου εμπορίας·

ότι η ενίσχυση για την αποθεματοποίηση των προϊόντων που αγοράστηκαν κατά τη διάρκεια της περιόδου εμπορίας 1981/82 καθορίζεται στο άρθρο 3 του κανονισμού (ΕΟΚ) αριθ. 2426/81 της Επιτροπής (7)·

ότι η ενίσχυση αυτή λαμβάνει υπόψη της το κόστος των τόκων σε συνδυασμό με τα έξοδα αγοράς των προϊόντων· ότι οι ενισχύσεις θα πρέπει επομένως να συνεχιστούν κατά την παράταση της περιόδου αποθεματοποίησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η περίοδος αποθεματοποίησης για τις ποσότητες ξερών σύκων και σταφίδων που αγοράστηκαν από τους οργανισμούς αποθεματοποίησης σύμφωνα με το άρθρο 3 του κανονισμού (ΕΟΚ) αριθ. 2194/81 κατά τη διάρκεια της περιόδου εμπορίας 1981/82, και τις οποίες αυτοί έχουν ακόμη στην κατοχή τους, παρατείνεται μέχρι το τέλος της παρούσας περιόδου εμπορίας για καθένα από τα προϊόντα αυτά.

Άρθρο 2

Η ενίσχυση για την αποθεματοποίηση που προβλέπεται στο άρθρο 3 του κανονισμού (ΕΟΚ) αριθ. 2426/81 για τα προϊόντα της περιόδου εμπορίας 1981/82 χορηγείται στους οργανισμούς αποθεματοποίησης για τη διάρκεια αποθεματοποίησης των σχετικών προϊόντων.

Άρθρο 3

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Βρυξέλλες, 4 Αυγούστου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 5. 5. 1983, σ. 16.

(3) ΕΕ αριθ. L 214 της 1. 8. 1983, σ. 1.

(4) ΕΕ αριθ. L 284 της 7. 10. 1982, σ. 3.

(5) ΕΕ αριθ. L 233 της 7. 8. 1982, σ. 24.

(6) ΕΕ αριθ. L 104 της 22. 4. 1983, σ. 16.

(7) ΕΕ αριθ. L 240 της 24. 8. 1981, σ. 22.